[pic] | EUROOPA KOMISJON |

Brüssel 2.9.2010

KOM(2010) 448 lõplik

2007/0152 (COD)

KOMISJONI TEATIS EUROOPA PARLAMENDILE Euroopa Liidu toimimise lepingu artikli 294 lõike 6 alusel nõukogu seisukoha kohta

milles käsitletakse Euroopa Parlamendi ja nõukogu määruse ettepaneku vastuvõtmist, millega laiendatakse määruste (EÜ) nr 883/2004 ja (EÜ) nr 987/2009 sätteid kolmandate riikide kodanikele, keda need sätted juba ei hõlma üksnes nende kodakondsuse alusel

2007/0152 (COD)

KOMISJONI TEATISEUROOPA PARLAMENDILEEuroopa Liidu toimimise lepingu artikli 294 lõike 6 aluselnõukogu seisukoha kohta,

milles käsitletakse Euroopa Parlamendi ja nõukogu määruse ettepaneku vastuvõtmist, millega laiendatakse määruste (EÜ) nr 883/2004 ja (EÜ) nr 987/2009 sätteid kolmandate riikide kodanikele, keda need sätted juba ei hõlma üksnes nende kodakondsuse alusel

1. TAUST

Ettepaneku Euroopa Parlamendile ja nõukogule edastamise kuupäev (dokument KOM(2007) 439 lõplik – 2007/0152(COD)): | 23. juuli 2007 |

Euroopa Majandus- ja Sotsiaalkomitee arvamus: | 16. jaanuar 2008 |

Euroopa Parlamendi arvamus nõuandemenetluse alusel: | 9. juuli 2008 |

Euroopa Liidu toimimise lepingu jõustumine: | 1. detsember 2009 |

Euroopa Parlamendi esimene lugemine seadusandliku tavamenetluse raames: | 5. mai 2010 |

Poliitilise kokkuleppe kvalifitseeritud häälteenamusega vastuvõtmine: | 7. juuni 2010 |

Nõukogu seisukoha vastuvõtmine esimesel lugemisel: | 26. juuli 2010 |

2. KOMISJONI ETTEPANEKU EESMÄRK

Käesoleva ettepaneku eesmärk on laiendada sotsiaalkindlustusskeemide kooskõlastamist käsitleva määruse (EÜ) nr 883/2004 ja selle rakendusmääruse (EÜ) nr 987/2009 sätteid liikmesriigis seaduslikult elavatele kolmandate riikide kodanikele, keda need sätted veel ei hõlma üksnes nende kodakondsuse tõttu.

Ettepanekuga viiakse lõpule määruste (EÜ) nr 883/2004 ja (EÜ) nr 987/2009 vastuvõtmiseni viinud ajakohastamisprotsess, sest ettepanekuga nähakse ette selles sätestatud uute elektroonilist andmevahetust käsitlevate õiguste, menetluste ja sätete kohaldamine ka ELi piires liikuvate kolmandate riikide kodanike suhtes, keda olemasolevad õigusaktid ei hõlma.

3. MÄRKUSED NÕUKOGU SEISUKOHA KOHTA

3.1 Üldine seisukoht seoses nõukogu ühise seisukohaga

Nõukogu seisukoht käsitleb kahte Euroopa Parlamendi tehtud muudatust ja mitut nõukogu tehtud täiendust komisjoni esialgsesse ettepanekusse. Komisjon toetab täielikult kõiki muudatusi ja täiendusi.

3.2 Euroopa Parlamendi muudatused, mida nõukogu seisukohas on arvesse võetud kas täielikult , osaliselt või põhimõtteliselt

Euroopa Parlament võttis 9. juulil 2008 nõuandemenetluse raames ja õigusloomega seotud resolutsiooniga vastu kaks muudatust. Need kinnitati esimesel lugemisel seadusandliku tavamenetluse raames 5. mail 2010. Mõlemad muudatused on nõukogu seisukohas täielikult arvesse võetud.

Esimese muudatusega lisati uus põhjendus, milles viidatakse Euroopa Liidu põhiõiguste harta artikli 34 lõikele 2. Komisjon nõustub, et kõnealuse ettepaneku kontekstis on tähtis viidata kõikidele ELis seaduslikult elavatele ja liikuvatele inimestele hartaga tagatud õigusele saada sotsiaalkindlustushüvitisi vastavalt ELi ja liikmesriikide õigusaktidele.

Teise muudatusega lisati uus põhjendus, milles viidatakse kõrgetasemelise sotsiaalse kaitse edendamisele ja elatustaseme ja elukvaliteedi tõstmisele ELis. Komisjon nõustub, et on oluline rõhutada neid ettepaneku aluseks olevaid põhimõtteid.

3.3 Komisjoni ettepaneku ja nõukogu seisukoha peamised erinevused

- Üleminekusätete väljajätmine: nõukogu on esialgsest ettepanekust välja jätnud artikli 2 ja sellega seonduva põhjenduse 12, mis sisaldas üleminekusätteid seoses kavandatava määruse jõustumisega. Nõukogu nõustus, et käesoleva ettepaneku jõustumisega seoses ei ole vaja üleminekusätteid, sest asjakohased üleminekusätted on määruses (EÜ) nr 883/2004 juba olemas. Komisjon toetab sellist lihtsustatud lähenemisviisi, sest eelkõige tagatakse sellega ajakohastatud määrustele ülemineku perioodil kolmandate riikide kodanikele samad õigused kui ELi kodanikele, näiteks õigus taotleda pensioniõiguste läbivaatamist artikli 87 lõike 3 alusel.

- Iirimaad ja Ühendkuningriiki käsitlevate põhjenduste lisamine: ettepaneku õiguslik alus on Euroopa Liidu toimimise lepingu artikli 79 lõike 2 punkt b. Ühendkuningriigi ja Iirimaa seisukohta vabadusel, turvalisusel ja õigusel rajaneva ala suhtes käsitleva protokolli nr 21 artiklite 1–3 alusel ei ole kõnealune ettepanek Ühendkuningriigi ja Iirimaa jaoks siduv seni, kui nad oma liitumisest teatavad. Nõukogu on lisanud põhjenduse 17, näitamaks et Iirimaa liitub ettepanekuga 24. oktoobri 2007. aasta kirja alusel, ning põhjenduse 18, näitamaks et Ühendkuningriik ei liitu. Komisjon nõustub, et nende kahe põhjenduse lisamine on vajalik.

- Vana määruse tühistamine: nõukogu on selgitanud määruse (EÜ) nr 859/2003 tühistamise põhjuseid ettepaneku uues artiklis 2. Kuna Ühendkuningriik ei liitu kõnealuse ettepanekuga ja jätkab määruse (EÜ) nr 859/2003 kohaldamist, ei ole määrust tervikuna võimalik tühistada. Komisjon toetab kavandatud muudatust, sest see toob sellesse praktilisse küsimusse õiguslikku selgust.

- Seaduslik elukoht: määrused (EÜ) nr 883/2004 ja (EÜ) nr 987/2009 hõlmavad liikmesriigis seaduslikult elavaid kolmandate riikide kodanikke. Seadusliku elukoha määratlemine ei kuulu koordineerimismääruste pädevusse ning vastavalt liidu õigusnormidele on liikmesriikide otsustada, kas isikul on õigus liikmesriiki siseneda, seal viibida, elada või töötada. Põhjendusele 10 nõukogu poolt lisatud lause rõhutab sellist pädevuse jaotust liidu ja liikmesriikide vahel. Komisjon nõustub selle lause lisamisega.

- Selgitus kriteeriumi „seaduslik elukoht” lisamise kohta invaliidsus-, vanadus- või toitjakaotuspensionite puhul: nõukogu lisas põhjenduse 13, selgitamaks et liikmesriigis seaduslikult elamise tingimus ei kehti sellel ajahetkel, kui määruse kohaldamisalasse kuulunud isik või sellise isiku kaudu õigusi omav isik esitab taotluse pensioni saamiseks määrusega ettenähtud õiguste alusel. Oluline on, et asjaomane isik oleks seaduslikult selles liikmesriigis elanud nende õiguste omandamise ajal. Komisjon tervitab sellise põhjenduse lisamist, sest see hoiab ära vääriti mõistmist ning kaitseb omandatud õigusi ja tagab kavandatud määruse ühetaolise rakendamise liikmesriikides.

4. KOKKUVÕTE

Komisjon leiab, et nõukogu seisukohas täiustatakse ja täpsustatakse teatavaid komisjoni ettepaneku aspekte. Selgitatakse rakenduslikult oluliste küsimuste, nagu tühistamine ja üleminekumeetmed, õiguslikke külgi. Lisaks võimaldab see paremini mõista ja seetõttu ka paremini kaitsta kolmandate riikide kodanike (ja nende kaudu õigusi omavate isikute) omandatud õigusi, kui nad enam ELis ei ela. Euroopa Parlamendi tehtud muudatuste lisamine tervikuna annab ettepanekule selgema konteksti.

Komisjon tervitab nõukogu nõusolekut kõnealuse seisukohaga; see on oluline samm Euroopa Liidu põhiõiguste harta artiklis 34 sätestatud eesmärgi – kõigil ELis seaduslikult elavatel ja liikuvatel isikutel on õigus saada sotsiaalkindlustushüvitisi – saavutamise suunas. Samuti on see määrava tähtsusega etapp ELi ajakohastatud sotsiaalkindlustuseeskirjade seadusandliku paketi lõpuleviimise protsessis. See tagab, et kolmandate riikide kodanikud saavad kasutada samu tänu ajakohastatud eeskirjadele paremini tagatud õigusi ja nende suhtes kehtivad samad lihtsustatud menetlused ning et riiklikud sotsiaalkindlustusasutused saavad neid kohaldada ühetaoliselt, olenemata sellest, kas õigusi taotleb ELi või kolmanda riigi kodanik.

Eespool öeldut arvesse võttes toetab komisjon täielikult nõukogu seisukohta.